**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

 **“DĖL BIUDŽETINĖS ĮSTAIGOS KLAIPĖDOS KŪNO KULTŪROS ir rekreacijos CENTRO PAVADINIMO PAKEITIMO IR NUOSTATŲ PATVIRTINIMO“**

2016-06-01

**1. Sprendimo projekto esmė, tikslai ir uždaviniai.**

Sprendimo projektu prašome pakeisti biudžetinės įstaigos Klaipėdos kūno kultūros ir rekreacijos centro pavadinimą ir vadinti biudžetine įstaiga Klaipėdos miesto sporto bazių valdymo centru.

Sprendimo projekto tikslas – perduoti biudžetinei įstaigai Klaipėdos miesto sporto bazių valdymo centrui centralizuotai valdomo turto priežiūros funkcijas pakeičiant įstaigos nuostatus.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos Biudžetinių įstaigų įstatymo 6 straipsnio 5 dalimi, kurioje teigiama, kad pakeistus biudžetinės įstaigos nuostatus tvirtina savininko teises ir pareigas įgyvendinanti institucija ir pasirašo savininko teises ir pareigas įgyvendinančios institucijos vardu veikiantis asmuo arba savininko teises ir pareigas įgyvendinančios institucijos įgaliotas asmuo. Lietuvos Respublikos vietos savivaldos įstatymo 18 straipsnio 1 dalyje numatyta, kad savivaldybės tarybos priimtus teisės aktus gali sustabdyti, pakeisti ar panaikinti pati savivaldybės taryba.

Šiuo sprendimo projektu yra tęsiamas Klaipėdos miesto sporto sistemos reformos įgyvendinamo antrasis etapas, kurio tikslas – sukurti efektyviai veikiantį Klaipėdos miesto sporto bazių valdymo ir priežiūros modelį.

Klaipėdos miesto savivaldybės administracijos direktorius 2015 metais įsakymu sudarė darbo grupę, kuriai pavedė pateikti išvadas dėl Klaipėdos miesto sporto bazių aptarnavimo centro struktūros pertvarkymo. Darbo grupė atliko daug analitinio darbo t. y. surinko duomenis apie Klaipėdos miesto sporto bazių esamą situaciją: kokias sporto bazes valdo sporto įstaigos, kokie jų plotai ir būklė, koks skaičius darbuotojų aptarnauja šias bazes ir kokios jų atliekamos funkcijos, kiek kainuoja kiekvienos bazės išlaikymas, kokios sporto šakos atstovai sportuoja kiekvienoje bazėje, kiek ir kokių sporto šakų atstovams suteikiama nemokamų ar mokamų paslaugų, koks galimas pertvarkos efektas ir kt. Buvo išanalizuotos galimos būsimos įstaigos teisinio statuso alternatyvos t. y. biudžetinė įstaiga, savivaldybės įmonė ar viešoji įstaiga. Nustatyta, kad įkurta savivaldybės įmonė, skirtingai negu biudžetinės ar viešosios įstaigos, savo veikla turėtų tenkinti viešuosius interesus ir siekti pelno. Kadangi savivaldybės sporto bazių pagrindiniai naudotojai būtų biudžetinės įstaigos, jos turėtų būti ir pagrindinis pelno šaltinis. Numatyta grėsmė, kad siekiant užtikrinti įmonės pelningumą butų ieškoma pastovių paslaugų vartotojų ir galimai mažinamas biudžetinėms sporto įstaigoms skiriamas laikas. Neradus svarių argumentų steigti savivaldybės įmonę, šios idėjos buvo atsisakyta.

Darbo grupė pasiūlė centralizuotą Klaipėdos sporto bazių valdymo ir priežiūros modelį, kuriame numatyta visas BĮ Klaipėdos „Viesulo“ sporto centro valdomas sporto bazes perduoti BĮ Klaipėdos kūno kultūros ir rekreacijos centrui. Tuo tarpu vienos sporto šakos mokyklų valdomas sporto bazes (Klaipėdos miesto futbolo sporto mokyklos, Klaipėdos lengvosios atletikos mokyklos, Klaipėdos Vlado Knašiaus krepšinio mokyklos ir Klaipėdos „Gintaro“ sporto centro) palikti ir toliau valdyti savarankiškoms įstaigoms.

**3. Kokių rezultatų laukiama.**

Priėmus šį Tarybos sprendimo projektą:

1. būtų pradėta įgyvendinti Klaipėdos miesto savivaldybės 2013–2020 m. strateginio plėtros plano 1.6.1 uždavinio priemonė „*sukurti į rinkos poreikius orientuotą veiksmingą sporto administravimo sistemą atskiriant ugdymo proceso organizavimą nuo sporto bazių administravimo funkcijos*“;

2. Klaipėdos kūno kultūros ir rekreacijos centras taps specializuota sporto bazių valdymo įstaiga; valdytų ir prižiūrėtų priskirtas sporto bazes, paruoštų jas sporto renginiams, užtikrintų stacionarių įrenginių esančių bazėse paruošimą, koordinuotų sporto bazių užimtumo tinklelį;

3. Klaipėdos miesto sporto bazes valdant centralizuotai būtų pasiektas didesnis kokybinis efektas: ugdymas atskirtas nuo turto valdymo (pagerėjusi ugdymo kokybė, turto valdymas); pagerėjusi bazių priežiūra (kvalifikuotos mobilios darbo grupės); galimybė greičiau ir iš vieno šaltinio gauti informaciją apie teikiamas paslaugas (bazių tinklelio valdymas, sporto bazių nuomos, apgyvendinimo paslaugos); galimybė organizuotai vykdyti sudėtingesnius uždavinius (pvz. parengti vienu metu kelias sporto bazes keliems renginiams kartu suteikiant ir apgyvendinimo paslaugas); koncentruotos, vienodos ir lengvai suprantamos teikiamos paslaugos iš vieno šaltinio; pagerėjęs aptarnavimas dėl standartizuoto paslaugų teikimo modelio bei tikėtinas mažesnis klaidų skaičius). Ekonominis efektas tikėtinas įgyvendinus paskesnius veiksmus t. y. po sporto bazių perdavimo Kūno kultūros ir rekreacijos centrui.

4. naudojant vieningą sporto bazių valdymo ir kontrolės sistemą bus aiškiai atskirta atsakomybė ir pasiektas maksimalus skaidrumas objektų valdyme, pasiekta paslaugų kokybė ir įvairovė, sumažės klaidų ir informacijos dubliavimo tikimybė;

5. šiuo metu galiojantis Klaipėdos miesto savivaldybės biudžetinių sporto įstaigų sporto bazių naudojimo tvarkos aprašas, reglamentuojantis naudojimosi Klaipėdos miesto savivaldybės sporto bazėmis tvarką, bus koreguojamas ir numatoma, kad specializuotomis sporto bazėmis, kurios pritaikytos specifinėms sporto šakoms, galės naudotis tik tų sporto šakų atstovai.

**4. Sprendimo projekto rengimo metu gauti specialistų vertinimai.**

Dėl teikiamo sprendimo projekto gautos pastabos šiame sprendimo projekte įvertintos.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nereikia.

**6. Lėšų poreikis sprendimo įgyvendinimui.**

Papildomų lėšų nereikia.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės.

Pritarus sprendimo projektui bus pradėtas įgyvendinti antrasis sporto reformos etapas t.y. sukuriamas efektyviai veikiantis Klaipėdos miesto sporto bazių valdymo ir priežiūros modelis. Bus pakeistas BĮ Klaipėdos kūno kultūros ir rekreacijos centro pavadinimas į BĮ Klaipėdos miesto sporto bazių valdymo centrą bei atnaujinti įstaigos nuostatai. Juose atsižvelgiant į sporto reformos darbo grupės išvadas yra pakeisti įstaigos uždaviniai ir funkcijos, patikslinti įstaigos darbo organizavimo ypatumai, numatytos Klaipėdos miesto mero įgyvendinamos funkcijos, susijusios su biudžetinės įstaigos direktoriaus darbo santykiais Lietuvos Respublikos darbo kodekso ir kitų teisės aktų nustatyta tvarka.

Neigiamos pasekmės.

Tikėtinas dalies sporto bendruomenės pasipriešinimas vykdomai sporto reformai.

PRIDEDAMA:

1. Klaipėdos miesto savivaldybės tarybos 2010 m. rugsėjo 30 d. sprendimas [Nr. T2-](http://10.230.84.113/aktai/default.aspx?Id=3&DocId=169)290 „Dėl Klaipėdos miesto savivaldybės biudžetinių įstaigų Kūno kultūros ir rekreacijos centro ir Klaipėdos centrinio stadiono reorganizavimo“, 1 lapas;

2. Biudžetinės įstaigos Klaipėdos kūno kultūros ir rekreacijos centro nuostatų lyginamasis variantas, 7 lapai;

3. Klaipėdos miesto savivaldybės administracijos Ugdymo ir kultūros departamento 2015 m. lapkričio 9 d. raštas Nr. VS-6551 „Dėl darbo grupės išvadų pateikimo“, 7 lapai.

Sporto ir kūno kultūros skyriaus vyriausioji specialistė,

atliekanti skyriaus vedėjo funkcijas Rasa Rumšienė